b'\n_START_ARTICLE_\nJakob Ukmar\n_START_SECTION_\n\xc5\xbdivljenje in delo\n_START_PARAGRAPH_\nRodil se je  v dru\xc5\xbeini \xc5\xbeelezni\xc5\xa1kega \xc4\x8duvaja ob progi Dunaj-Trst. Osnovno \xc5\xa1olo je obiskoval na Op\xc4\x8dinah, nato pa je \xc5\xa1tudij nadaljeval na nem\xc5\xa1ki gimnaziji v Trstu, kjer je 1898 maturiral. Po maturi je od\xc5\xa1el v osrednje semeni\xc5\xa1\xc4\x8de v Gorico. V duhovnika je bil posve\xc4\x8den 14. julija 1901. Pet let po posve\xc4\x8denju je bil dolo\xc4\x8den za duhovnika v tedaj uporni \xc5\xbeupniji Ricmanje pri Trstu. Tamkaj\xc5\xa1nji prebivalci so \xc5\xbeeleli v svoji \xc5\xbeupniji uvesti glagolja\xc5\xa1ko bogoslu\xc5\xbeje, vendar ker jim Sveti sede\xc5\xbe tega ni dovolil, so se razglasili za grkokatoli\xc4\x8dane. Ukmar si je po za\xc4\x8detni nenaklonjenosti prebivalcev s\xc4\x8dasoma le uspel vsaj deloma pridobiti njihovo zaupanje. _NEWLINE_V letih 1902\xe2\x80\x931919 je bil Ukmar aktiven na narodnem in verskem podro\xc4\x8dju: 1904\xe2\x80\x931908 je izdajal in urejal polmese\xc4\x8dnik Dru\xc5\xbeinski prijatelj, 1908\xe2\x80\x931909 izdajal tednik kr\xc5\xa1\xc4\x8dansko socialisti\xc4\x8dne stranke Zarja, bil predsednik Katoli\xc5\xa1kega tiskovnega dru\xc5\xa1tva od ustanovitve 1907, vodja SLS za Trst in Gorico od ustanovitve 1909, ravnatelj dija\xc5\xa1kega \xc5\xa1kofijskega konvikta 1911\xe2\x80\x931913 in katehet na dr\xc5\xbeavni gimnnaziji v Trstu 1913\xe2\x80\x931934. Z narodno prosvetnim delom je povezana Ukmarjeva napisana pastoralna naloga o \xc5\xa1irjenju dobrih knjig, njegovo zavzemanje za slovenski tisk. Kljub narodnobuditeljski dejavnosti je bil kasneje izrazito apoliti\xc4\x8dno usmerjen, kar mu je v \xc4\x8dasu fa\xc5\xa1isti\xc4\x8dnega zatiranja Slovencev prineslo dolo\xc4\x8deno imuniteto in mu tako oblast skoraj nikoli ni pri\xc5\xa1la do \xc5\xbeivega. Leta 1931 je v \xc5\xa1marni\xc4\x8dnih pridigah vernikom dokazoval, da je fa\xc5\xa1izem v nasprotju s kr\xc5\xa1\xc4\x8danstvom. _NEWLINE_Bil je zelo razgledan, skromen in natan\xc4\x8den \xc4\x8dlovek. Ukvarjal se je ljubiteljsko z astronomijo, u\xc4\x8denjem tujih jezikov ter celo branjem klinopisov._NEWLINE_Po koncu vojne je Ukmarja \xc5\xa1kof poslal v Istro birmovat, kjer je birmoval ve\xc4\x8d sto mladih. Pri\xc5\xa1lo pa je do incidenta, ko so nahujskani ljudje vdrli v \xc5\xbeupni\xc5\xa1\xc4\x8de in pretepli tri duhovnike, med njimi Ukmarja, enega pa so celo ubili. Rde\xc4\x8di kri\xc5\xbe je Ukmarja uspel odpeljati v bolni\xc5\xa1nico, vendar so ga po okrevanju poslali v zapor. Kasneje je bil obsojen na mesec dni zapora. Po vrnitvi v Trst ga je \xc5\xa1kof spri\xc4\x8do obto\xc5\xbeb oblasti razre\xc5\xa1il vseh funkcij na \xc5\xa1kofiji._NEWLINE_Ukmar je umrl 2. novembra 1971. Pogreba se je udele\xc5\xbeila mno\xc5\xbeica ljudi, in veliko se je govorilo o tem, da je umrl svetnik. Sedaj je Ukmar kandidat tr\xc5\xbea\xc5\xa1ke \xc5\xa1kofije za svetnika.'